- విచ్చేసిన 70,000 మంది సందర్శకులు
- పలు ప్రాజెక్టులపై ఆసక్తి.. ఒప్పందాలు
- చివరిరోజు కార్యక్రమానికి హాజరైన మేయర్‌ బొంతు
నవతెలంగాణ, వాణిజ్య విభాగం: 'స్థిరాసి అభివృద్ధి సంఘాల సమాఖ్య' (క్రెడారు) ఆధ్వర్యంలో హైటెక్స్‌లో ఏర్పాటు చేసిన 'క్రెడారు హైదరాబాద్‌ ప్రాపర్టీషో' విజయవంతంగా ముగిసింది. ఈ నెల 13 నుంచి సోమవారం వరకు మూడు రోజుల పాటు నిర్వహించిన ఈ ప్రదర్శనను దాదాపు 70,000లకు పైగా సందర్శకులు విచ్చేసినట్లు నిర్వాహకులు తెలిపారు. దాదాపు 115 స్టాల్స్‌లో హైదరాబాద్‌లో పరిసర ప్రాంతాల్లో అందుబాటులో ఉన్న స్థిరాస్తి ప్రాజెక్టులు, వాటి వివరాలతో పాటు నిర్మాణ రంగంలో అత్యాధునిక టెక్నాలజీలను, గృహ కొనుగోలునకు వివిధ విత్త సంస్థలు అందిస్తున్న చేయూతలతో పాటు వివిధ వెంచర్ల వివరాలను వెల్లడించారు. క్రెడారు నిర్వహించిన ఈ ప్రదర్శనను తిలకించేందుకు వీఐపీలు కూడా హాజరవడం విశేషం.
సమగ్రాభివృద్ధికి కృషి: మేయర్‌ బొంతు
క్రెడారు ప్రదర్శన చివరి రోజు వేడుకలకు నగర మేయర్‌ బొంతు రామ్మోహన్‌ ప్రధాన ఆకర్షణగా నిలిచారు. క్రెడారు ఏర్పాటు చేసిన చర్చాగోష్టిలో ఆయన మాట్లాడుతూ హైటెక్‌ సిటీ వైపే కాకుండా నగర నలుమూలల స్థిరాస్తి అభివృద్ధి చెందేలా చర్యలు చేపట్టనున్నట్లుగా తెలిపారు. మాదాపూర్‌ తదితర ప్రాంతాలతో పోలిస్తే ఉప్పల్‌, అల్వాల్‌ తదితర ప్రాంతాలు అంతగా అభివృద్ధి చెందడం లేదని అన్నారు. నగరంలోని అన్ని ప్రాంతాలు సమపాల్లలో అభివృద్ధి చెందాల్సిన అవసరం ఉందని ఆయన.. ఈ దిశగా ప్రభుత్వ పలు చర్యలు చేపడుతున్నట్లుగా తెలిపారు. నగర సమగ్రాభివృద్ధికి సంబంధించిన సమగ్రమైన ప్రణాళికను రూపొందిస్తున్నామని.. మూడు నెలల్లో దీనిని అందుబాటులోకి తేనున్నట్లుగా మేయర్‌ వివరించారు. కార్యక్రమంలో హైదరాబాద్‌ మెట్రో రైల్‌ ఎండీ ఎన్‌వీఎస్‌ రెడ్డి, టీఎస్‌ఆర్‌టీసీ ఎగ్జిక్యూటివ్‌ డైరెక్టర్‌ పురుషోత్తం తదితరులు ప్రసంగించారు.
మీ స్నేహితులకు రికమెండ్ చెయ్యండి